CELEX: C2005/093/58
Language: da
Date: 2005-04-16 00:00:00
Title: Sag T-496/04: Sag anlagt den 23. december 2004 af NORTRAIL Transport GmbH mod Kommissionen for De Europæiske Fællesskaber

16.4.2005   
            
            
               DA
            
            
               Den Europæiske Unions Tidende
            
            
               C 93/29
            
         Sag anlagt den 23. december 2004 af NORTRAIL Transport GmbH mod Kommissionen for De Europæiske Fællesskaber
   (Sag T-496/04)
   (2005/C 93/58)
   Processprog: tysk
   Ved De Europæiske Fællesskabers Ret i Første Instans er der den 23. december 2004 anlagt sag mod Kommissionen for De Europæiske Fællesskaber af NORTRAIL Transport GmbH, Kiel (Tyskland), ved advokat J. Krause.
   Sagsøgeren har nedlagt følgende påstande:
   
               —
            
            
               Annullation af Kommissionens beslutning af 1. oktober 2004 REM 15/02 om selskabet NORTRAIL Transport GmbH's anmodning om godtgørelse af importafgifter i medfør af artikel 239 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren foretog fra juli 1995 løbende indførsler af forskellige fiskerivarer fra Norge. Den 1. september 1995 ansøgte sagsøgeren inden for rammerne af forordning (EF) nr. 3061/95 (1) om åbnede toldkontingenter om toldfri overgang til omsætning. Det kompetente toldsted fastslog, at den af sagsøgeren ansøgte toldfrihed for en bestemt del af indførslerne ikke kunne imødekommes, og at den almindelige toldsats fandt anvendelse. På dette grundlag pålagde det kompetente toldsted sagsøgeren at betale importafgifter ved overgangen til fri omsætning. Sagsøgeren betalte en del af importafgifterne.
   Sagsøgeren har gjort gældende, at der foreligger særlige omstændigheder som omhandlet i artikel 239 i forordning (EØF) nr. 2913/92 (2), som giver selskabet ret til godtgørelse og fritagelse for importafgifter.
   Til støtte herfor har sagsøgeren bl.a. gjort gældende, at en fællesskabsretsakt er vedtaget med tilbagevirkende kraft. De tyske toldsteder fik ved meddelelse fra det tyske Bundesministerium der Finanzen (det tyske finansministerium) den 31. august 1995 underretning om åbningen af toldkontingenterne fra den 1. september 1995. Den 4. oktober 1995 blev de tyske toldsteder underrettet om, at disse kontingenter var åbnet med tilbagevirkende kraft fra den 1. juli 1995. I tidsrummet fra 1. september 1995, hvor sagsøgeren ansøgte om toldfri overgang til fri omsætning for de pågældende varer, var visse af kontingenterne allerede udtømt, på grund af den tilbagevirkende åbning fra 1. juli 1995, hvilket også delvis var tilfældet før den 1. september 1995.
   Sagsøgeren har desuden anført, at retsakten i sin form er utilstrækkelig og uklar, og at forskellen mellem tidspunktet for offentliggørelsen af fællesskabsretsakten og de deri regulerede åbningstidspunkter for toldkontingenterne med tilbagevirkende kraft er uklar. Dette indebærer, at de nationale toldmyndigheder anlægger forskellige fortolkninger vedrørende åbningstidspunkterne, hvilket er i strid med princippet om forbud mod forskelsbehandling.
   
      (1)  Rådets forordning (EF) nr. 3061/95 af 22.12.1995 om ændring af Rådets forordning (EF) nr. 992/95 om åbning og forvaltning af fællesskabstoldkontingenter for visse landbrugsprodukter og fiskerivarer med oprindelse i Norge (EFT L 327, s. 1).
   
      (2)  Rådets forordning (EØF) nr. 2913/92 af 12.10.1992 om indførelse af en EF-toldkodeks (EFT L 302, s. 1).